作者:宋先生
標題:沁園春
內容:速速修行，惜取身中，無價□珍。把金烏玉兔，爐中煉用，陰陽造化，養就陽神。虎嘯龍吟丹田裡，頂內時時仙樂聲。泥丸裡，烹煎水火，鉛汞成真。夜來端坐澄心神。見真人顏貌新。用河車搬載，充開牛鬥，星辰潔皎，光射分明。服了刀圭功成後，自知道、仙班有姓名。諸仙請，待玉皇宣至，朝拜三清。